Nonii, päris selline logelemise ja lebotamise päev, kui eile unistatud sai, mul siiski välja ei kukkunud. Kogemata jäin öösel telekat vaatama (tuleb  tunnistada, et olen siinsetest kohtu- ning krimisaadetest veidi sõltuvusse sattunud), mistõttu ärkasin pooles päevas. Mu armas abikaasa tagus sel ajal juba vapralt Starsi stepturniiri. Rahaliselt suht tulus 2. koht (1500$) tegi meie mõlema meeled mõneks ajaks mõruks, sest esikoht oleks saanud WSOP ME sisseostu. Kuna aga HU-is, kuhu imps jõudis küll väikses eduseisus, kaart täielikult ära kadus, siis polnudki tegelikult mingit reaalset võimalust seda turniiri võita.  Seejärel ostime mulle homseks ja impsule  õhtuks turniiripiletid ning imps alustas HORSE turniiriga.  Olles impsu lauda saatnud, jõudsin siis lõpuks ka esimest korda basseini äärde. Ujumiseks pole see bassein tegelikult vist mõeldudki, aga tegin siiski oma kümme konnaringi ja vedelesin niisama vees. Ma ei tea, millest siinne vesi tehtud on, aga liigutama nagu ei peagi, lihtsalt vedeled selili vee peal ja põhja ei vaju üldsegi. Tänases taevas oli natuke valgeid pilvi ka, kuid need ei varjutanud kordagi päikest, vaid seisid liikumatult paigal  nagu oleks mõne kunstniku hooletu käsi need sinna puhtalt ilu pärast lisanud. Õhk oli paks ja palav, lausa kleepuv. Ringutades tundsin end hetkeks siiralt laisa paksu kassina, kes on tulnud endale päikese kätte sobivat lamamiskohta otsima - hüüdnimi hakkab ilmselt juba veidi mõistusele!  Kaua ma endale siiski laisklemist ei lubanud, kuna mul veel interis juuniboonused läbi mängimata, olin enamuse impsu turniirist hotellitoas arvuti taga. Lugesin foorumist ranka arvutusi, kui palju cashis praktiliselt  vaid beebitasemeid lööv mängija tööd tegema peaks, ja tundisin süümepiinu, et ma virisen küll oma kehvade kuude pärast, aga ega tööd ka ise suurt ei tee, ning otsustasin Vegases vähemalt impsu turniiride ajal korralik töösipelgas olla. No pooled vajalikud punnid saidiki ehk mängitud ja õnneks jäi päev ka plussi, aga mingil kellaajal kadusid mängijad ära ja siis lubasin endale veidi muid "lõõgastavaid" arvutimänge.  Homseks on 1500 NLH pilet ostetud ja siinse aja järgi kl 12 päeval läheb lahti! See on  minu selle aasta ilmselt ainus WSOP turniir - luban endale mängida keskendunult ning mõelda kõik käigud korralikult läbi. Kui kaardid aitavad, siis ehk jõuan järgmisesse päeva, rahadesse, finaallauda, võruni... kui kaardid ei aita, siis tuleb tappasaamisega lihtsalt leppida, sest selge on see, et kui alguses nööbikuhja suureks ajada ei õnnestu, siis hiljemalt 5. levelil tuleb tõsiselt all-innitama hakata.